User:Pravalsharma

Praval Sharma

क्यूँ पूछती हो मैं कहाँ हूँ

मेरी ही आवाज़ का झोंका है

जो चुपचाप

तुम्हारी ज़ुल्फें छेड़ जाता है,

मेरी ही ज़ुबान का पानी है

जो दिन भर तुम्हारी जीभ पर

लटपटाता है !

जो फैली है तुम्हारे इर्द-गिर्द -

मेरी साँसों में घुली

तुम्हारी साँसों की खुशबू है,

जो तुम्हारे अनचाहे

तुम्हारी आँखों में भर आता है

मेरी ही निगाह का आंसू है !

मेरी ही बाहें हैं

कड़ी ठण्ड में जिनसे तुम खुद को

लपेट लेती हो,

मेरे ही बिखरे सपने हैं

तुम्हारे बिस्तर पर,

हर सुबह जिन्हें तुम समेट लेती हो !

दूरियां तो बस मन की होती हैं;

मत कहना अब कभी

कि मैं नहीं हूँ,

ज़रा नज़र उठा के देखो

यहीं तुम्हारे पास,

यहीं हूँ !